รายงานคณะกรรมการตรวจสอบประจำปี 2555

คณะกรรมการบริษัท ศรีราชาคอนสตรัคชั่น จำกัด (มหาชน)
มีมติแต่งตั้งคณะกรรมการตรวจสอบของบริษัทรวม 3 ท่าน โดยทั้ง 3
ท่านเป็นกรรมการอิสระที่มีคุณสมบัติเหมาะสมครบถ้วนตามที่ตลาดหลักทรัพย์แห่งประเทศไทยกำหนด
ซึ่งคณะกรรมการบริษัท ได้กำหนดองค์ประกอบคุณสมบัติ วาระการดำรงตำแหน่ง
และหน้าที่ความรับผิดชอบของคณะกรรมการตรวจสอบของบริษัทฯไว้เป็นลายลักษณ์อักษรในกฏบัตรคณะกรรมการตรวจสอบ

คณะกรรมการตรวจสอบประกอบด้วย

1.  นายดุสิต ชูปัญญา ประธานกรรมการตรวจสอบ

2.  นายณรงค์ สุขสวัสดิ์ กรรมการตรวจสอบ

3.  นายอภินันท์ เกลียวปฏินนท์ กรรมการตรวจสอบ

ในรอบปี 2555 ที่ผ่านมาคณะกรรมการตรวจสอบได้มีการประชุมรวมทั้งสิ้น 6 ครั้ง
โดยประชุมร่วมกับผู้สอบบัญชีเพื่อพิจารณาผลการสอบทานหรือตรวจสอบงบการเงินรายไตรมาสและงบการเงินประจำปี
และมีการประชุมร่วมกับผู้ตรวจสอบภายใน และฝ่ายจัดการ เพื่อรับทราบผลการตรวจสอบภายใน
และให้มีการกำกับดูแลกิจการที่ดี มีการประเมินความเพียงพอของการควบคุมภายใน
โดยคณะกรรมการตรวจสอบได้รายงานผลการประชุมทุกครั้งต่อที่ประชุมคณะกรรมการบริษัทมีสาระสำคัญสรุปได้ดังนี้

-   การสอบทานรายงานทางการเงิน
    คณะกรรมการตรวจสอบได้สอบทานข้อมูลที่สำคัญของงบการเงินประจำไตรมาสและประจำปี
    2555
    ร่วมกับฝ่ายบริหารและผู้สอบบัญชีโดยรับฟังและซักถามพร้อมนำข้อสังเกตเพิ่มเติมของผู้สอบบัญชีมาพิจารณาและปรึกษาร่วมกับฝ่ายบริหาร
    เพื่อปรับปรุงระบบบัญชีและการดำเนินงานที่เกี่ยวข้องของบริษัทฯให้เหมาะสมยิ่งขึ้น
    นอกจากนี้คณะกรรมการตรวจสอบได้ให้ข้อคิดเห็นเพื่อให้รายงานทางการเงินของบริษัทฯมีข้อมูลครบถ้วน
    ถูกต้อง เป็นไปตามมาตรฐานบัญชีและกฏระเบียบที่เกี่ยวข้อง
    โดยบริษัทฯสามารถเปิดเผยงบการเงินได้ตามระยะเวลาที่ตลาดหลักทรัพย์แห่งประเทศไทย(ตลท.)กำหนด
    โดยเสนอต่อคณะกรรมการบริษัท ผู้ถือหุ้น และผู้มีส่วนเกี่ยวข้องตามหลักเกณฑ์ที่กำหนด
    สำหรับรอบปี 2555 คณะกรรมการตรวจสอบมีความเห็นเช่นเดียวกับผู้สอบบัญชีว่า
    งบการเงินของบริษัทฯได้แสดงรายการโดยถูกต้อง ครบถ้วน
    ตามที่ควรในสาระสำคัญตามหลักการบัญชีที่รับรองโดยทั่วไป

-   การสอบทานระบบการควบคุมภายใน และ การกำกับดูแลงานตรวจสอบภายใน
    มีการสอบทานให้บริษัทฯ
    มีระบบการควบคุมภายในและระบบการตรวจสอบภายในที่เพียงพอเหมาะสมและมีประสิทธิผล
    โดยพิจารณาผลการประเมินระบบการควบคุมภายในของบริษัทฯตามเกณฑ์ของตลาดหลักทรัพย์แห่งประเทศไทย(ตลท.)และสำนักงานกำกับหลักทรัพย์และตลาดหลักทรัพย์(กลต.)และมีความเห็นที่สอดคล้องกับรายงานของฝ่ายตรวจสอบภายในและของผู้สอบบัญชีว่า
    ระบบการควบคุมภายในของบริษัทมีความเหมาะสมเพียงพอไม่พบจุดอ่อนที่เป็นสาระสำคัญ
    อีกทั้งมีการพิจารณาและสอบทานผลการประเมินระบบการควบคุมภายในที่ฝ่ายตรวจสอบภายในได้รายงานทุกไตรมาส
    พร้อมทั้งทบทวนงานตรวจสอบและกฎบัตรผู้ตรวจสอบภายในให้เหมาะสมกับสภาพธุรกิจที่เปลี่ยนแปลงไป

-   การสอบทานการกำกับดูแลกิจการที่ดี
    กำกับดูแลให้มีการเปิดเผยข้อมูลตามเกณฑ์ที่กำหนดของตลาดหลักทรัพย์แห่งประเทศไทย
    (ตลท.) และสำนักงานกำกับหลักทรัพย์และตลาดหลักทรัพย์(กลต.)
    ทั้งนี้คณะกรรมการตรวจสอบได้สอบทานการทำธุรกรรมที่เป็นรายการระหว่างกัน
    เพื่อให้บริษัทฯได้ดำเนินตามเกณฑ์และข้อกำหนดของหน่วยงานที่กำกับดูแลและมีความเห็นว่า
    รายการระหว่างกันที่เกิดขึ้น
    ได้ดำเนินการอย่างสมเหตุสมผลและคำนึงถึงประโยชน์สูงสุดของบริษัทฯ

-   การสอบทานการบริหารความเสี่ยง
    มีการติดตามผลการดำเนินงานจากฝ่ายบริหารร่วมกับผลการตรวจสอบระบบงาน
    นำมาประชุมร่วมกับฝ่ายบริหารเพื่อป้องกันและลดความเสี่ยงที่เกิดในระบบงานรวมถึงพิจารณานำแผนงานบริหารความเสี่ยงไปร่วมในการกำหนดแผนการตรวจสอบของฝ่ายตรวจสอบภายในให้สอดคล้องและเหมาะสม

-   การพิจารณาคัดเลือกและเสนอแต่งตั้งผู้สอบบัญชี มีการสอบทานคุณสมบัติของผู้สอบบัญชี
    และค่าตอบแทน เพื่อเสนอต่อคณะกรรมการบริษัทเพื่อขออนุมัติต่อที่ประชุมสามัญผู้ถือหุ้นประจำปี
    2556 ให้แต่งตั้งบริษัท เอเอสที มาสเตอร์ จำกัด เป็นผู้สอบบัญชีสำหรับปี 2556
    ซึ่งผู้สอบบัญชีได้ปฏิบัติหน้าที่อย่างดีตลอดมา
    และมีคุณสมบัติถูกต้องตามประกาศของคณะกรรมการกำกับหลักทรัพย์และตลาดหลักทรัพย์

-   การพัฒนาการปฏิบัติหน้าที่ของคณะกรรมการตรวจสอบ
    คณะกรรมการตรวจสอบได้พิจารณาและทบทวนกฏบัตรของคณะกรรมการตรวจสอบให้มีความเหมาะสมสอดคล้องกับกฎหมายที่เกี่ยวข้องรวมถึงปัญหาต่างๆ
    เพื่อปรับปรุงให้เข้ากับสภาวการณ์ในปัจจุบัน

สรุปภาพรวมว่ามีการปฏิบัติอยู่ในเกณฑ์ดี ไม่มีข้อบกพร่องที่เป็นสาระสำคัญ มีความน่าเชื่อถือเพียงพอ
สำหรับงบการเงินรอบบัญชีสิ้นสุด วันที่ 31 ธันวาคม 2555
รวมทั้งไม่มีเหตุการณ์แสดงถึงปัญหาหรือรายการที่มีผลกระทบต่องบการเงินอย่างมีนัยสำคัญ

  []

  (นายดุสิต ชูปัญญา)

  ประธานกรรมการตรวจสอบ